Nils Bryhn

Nils Bryhn (1854–1916) var en norsk botaniker og lege. Han er særlig kjent for sin forskning på moser (bryologi), spesielt i arktiske og antarktiske strøk, og flere arter er oppkalt etter ham.

Liv og virke 
Han var sønn av distriktslegen på Ringerike, Lauritz Gunerius Bryhn og hustru Elen, født Hørsand. Nils Bryhn tok selv sin embedseksamen i 1880 og drev egen legepraksis på Hønefoss fra 1887 til sin død. Han var også kommunelege, skolelege og jernbanelege. Han hadde også noen offentlige verv.

Bryhn begynte å samle planter som gutt, og som student veiledet han andre i medisinsk botanikk. Han fungerte som konservator ved Botanisk museum i ett år og mottok stipend for å gjøre feltundersøkelser og skrive en artikkel om Jærens flora.

Da Bryhn begynte å interessere seg for moser, var det få i Norge som hadde særlig kunnskap om dem. Han studerte disse alle steder han var, og han drog også på egne innsamlingsturer. Han bearbeidet også materiale fra de store nord- og sydpolekspedisjonene. Bryhns artikler ble publisert i flere ledende tidsskrifter.

Han ble tatt opp som medlem av Det Kongelige Norske Videnskabers Selskab i 1895 og Videnskabs-Selskabet i Kristiania i 1906.

Nils Bryhns herbarium er bevart ved de botaniske museene i Oslo og Bergen.

Han giftet seg i 1884 med Hedvig Elisa Barth, datter av Anton Marius Barth, lensmann i Eiker. Da han ble enkemann, giftet han seg på nytt i 1905 med Emma Grundt Røsholm, datter av Ole Røsholm, stortingsmann og brukseier på Hønefoss.

Bryhn ble utnevnt til ridder av 1. klasse av St. Olavs Orden i 1911.

Referanser 

Norske botanikere
Norske leger
Autorer for botanikk og mykologi
Medlemmer av Det Kongelige Norske Videnskabers Selskab
Medlemmer av Det Norske Videnskaps-Akademi
Riddere av 1. klasse av St. Olavs Orden
Personer fra Ringerike kommune